Nniqal yebda waḍu yenduder, ɣillen madden dayen ad yers, netta d aleqqem i d-ileqqem, yenerna yuɣal d tabuciḍant, tetteddu, tettezzi tettimɣur, tettali s igenni, yessules lḥal lḥal deg uzal qayli, bdant ɣellint-d tmeqwa n ugeffur, aḍu yettiẓẓif, yettuɣu. imdanen katen ad zzin s uɛrur, kennun i tiddi-nsen amzun akken uggaden ad ten-yeddem ad ten- izelli, cwiṭ kan akka slan madden i tɣuggit tekker, walan kra n yilmeẓyen la ttazalen ɣer yiwet tnezduɣt mazal tfukk s lebni, d talwiḥt n wuzzal, d tameqrant, i d-yeddem waḍu-nni yessafeg-itt armi d-teɣeli ɣef yiwet n tmeṭṭut tesseglalez-itt ɣef tmurt. Widen yuzzlen ɣer tmeṭṭut-nni, ufan-tt tuddza tettwaddez ma d ajraḥ ur tejriḥ ara, d adegger i tt-id-tdegger telwiḥt-nni.